b'\n_START_ARTICLE_\nKookosp\xc3\xa4hkin\xc3\xa4sota\n_START_SECTION_\nTausta\n_START_PARAGRAPH_\nEnnen Vanuatun itsen\xc3\xa4istymist\xc3\xa4 se tunnettiin nimell\xc3\xa4 Uudet-Hebridit. Iso-Britannia ja Ranska hallitsivat Uusia-Herbidej\xc3\xa4 yhdess\xc3\xa4. Vuonna 1980 Ranska ja Iso-Britannia p\xc3\xa4\xc3\xa4ttiv\xc3\xa4t, ett\xc3\xa4 Vanuatu saisi itsen\xc3\xa4isyyden 30. hein\xc3\xa4kuuta 1980._NEWLINE_Hein\xc3\xa4kuun alussa Nagriamel-liikkeen johtaja Jimmy Stevens johti vastarintaa kolonialistisia virkamiehi\xc3\xa4 ja itsen\xc3\xa4isyyssuunnitelmia vastaan. Kapina kesti 12 viikkoa. Kapinalliset saartoivat Santo-Pekoan lentokentt\xc3\xa4\xc3\xa4, tuhosivat kaksi siltaa ja julistivat Espiritu Santon saaren itsen\xc3\xa4iseksi nimell\xc3\xa4 Vemerana. Steveni\xc3\xa4 kannattivat ranskankieliset maanomistajat ja yhdysvaltalainen Phoenix-s\xc3\xa4\xc3\xa4ti\xc3\xb6.\n_START_SECTION_\nYhteenotto\n_START_PARAGRAPH_\n8. kes\xc3\xa4kuuta 1980 Uusien-Herbidien hallitus pyysi Britanniaa ja Ranskaa l\xc3\xa4hett\xc3\xa4m\xc3\xa4\xc3\xa4n joukkoja tukahduttamaan Espiritu Santon kapina. Ranska kielsi Britanniaa l\xc3\xa4hett\xc3\xa4m\xc3\xa4st\xc3\xa4 joukkoja, eiv\xc3\xa4tk\xc3\xa4 saarella olleet ranskalaiset sotilaat taistelleet kapinallisia vastaan. Itsen\xc3\xa4istymisp\xc3\xa4iv\xc3\xa4n l\xc3\xa4hestyess\xc3\xa4 Walter Lini pyysi Papua-Uutta-Guineaa l\xc3\xa4hett\xc3\xa4m\xc3\xa4\xc3\xa4n joukkoja puuttumaan asiaan. Papua-uusiguinealaisten joukkojen ollessa matkalla Espiritu Santolle lehdist\xc3\xb6 alkoi kutsua sotaa kookosp\xc3\xa4hkin\xc3\xa4sodaksi._NEWLINE_"Sota" oli kuitenkin lyhyt ja erikoinen. Espiritu Santon asukkaat toivottivat papua-uusiguinealaiset tervetulleiksi melanesialaistovereina. Stevensin kannattajat olivat aseistautuneet jousilla, nuolilla, kivill\xc3\xa4 ja lingoilla. Sodassa oli muutamia tappioita, ja sodalle tuli \xc3\xa4killinen loppu. Kun Stevensin poikaa kuljettanut ajoneuvo ajoi elokuun loppupuolella papua-uusiguinealaisen tiesulun l\xc3\xa4pi, sotilaat avasivat tulen ajoneuvoa kohti, ja Stevenin poika sai surmansa. Antauduttuaan pian tapahtuneen j\xc3\xa4lkeen Jimmy Stevens sanoi, ettei uskonut kenenk\xc3\xa4\xc3\xa4n kuolevan kapinassa. _NEWLINE_Stevensin oikeudenk\xc3\xa4ynniss\xc3\xa4 paljastui Phoenix-s\xc3\xa4\xc3\xa4ti\xc3\xb6n antama tuki. My\xc3\xb6s Ranskan hallituksen antama salainen tuki paljastui. Stevens sai 14 vuotta vankeutta, ja h\xc3\xa4n vapautui vuonna 1991.'